Nhar is-Sibt, 4 ta' Diċembru, 1999, l-Għaqda Letterarja Maltija, permezz ta' Sergio Grech, stednitni biex, flimkien ma' Kilin, naqra l-poeżiji tiegħi fir-Razzett tal-Markiż Mallia Tabone, il-Mosta, bini (jingħad li kienet stalla) tas-seklu 17. Meta ktibt lil Sergio l-għada tal-qari, għedtlu kemm ħadt gost li ltqajt ma' Kilin għall-ewwel darba. "Irrid nghidlek mill-ewwel li veru ħadt pjaċir ilbieraħ – ħafna. Kont ili ma nieħu pjaċir daqshekk waqt laqgħa letterarja, għax kien hemm atmosfera. Dawn in-nies iħobbu l-poeżija, sinċerament, u m'għandhomx ħafna mill-pretensjonijiet li għandna ħafna minna. […] L-atmosfera, l-attenzjoni, l-apprezzament […]" Fil-fatt kienu attendew mal-50 ruħ li wħud minnhom, wara l-qari, qraw ix-xogħol tagħhom.